b'\n_START_ARTICLE_\nHetsjakt\n_START_SECTION_\nTradisjonell hetsjakt\n_START_PARAGRAPH_\nTradisjonell hetsjakt foreg\xc3\xa5r ved at jegeren f\xc3\xb8rer hunden(e) sin(e) fram til de(n) oppn\xc3\xa5r synskontakt med viltet f\xc3\xb8r de(n) slippes. Hunden(e) sprinter etter (hetser) viltet til det enten styrter av utmattelse eller blir tatt igjen, for s\xc3\xa5 \xc3\xa5 nedlegge det. Dersom det er flere enn en hund som jakter samarbeider disse gjennom \xc3\xa5 posisjonere seg p\xc3\xa5 en slik m\xc3\xa5te at en eller flere kan angripe og nedlegge byttet. Vanligvis skal ikke hundene drepe viltet, men kun holde det fast til jegeren ankommer og kan avlive det. Her er det b\xc3\xa5de rasevise og stedvise forskjeller. Eksempelvis er det gjerne viktigere ikke \xc3\xa5 drepe byttet i varme str\xc3\xb8k enn kalde, fordi skrotten (kj\xc3\xb8ttet) lett skades i varmen. Pariahhunder dreper gjerne byttet selv, fordi de stort sett jakter for egen f\xc3\xb8de.\n_START_SECTION_\nParforsejakt\n_START_PARAGRAPH_\nParforsejakt er en annen type hetsjakt, en jaktform der et jaktlag av jegere jakter p\xc3\xa5 r\xc3\xb8drev fra hesteryggen og bruker et kobbel av hunder, tradisjonelt av hunderasen foxhound eller en annen hurtig st\xc3\xb8vertype som jager i flokk, til \xc3\xa5 s\xc3\xb8ke opp og hetse etter r\xc3\xb8dreven til dyret blir utmattet og styrter. Som regel blir reven drept ved at hundene river den i filler._NEWLINE_Parforsejakt var spesielt utbredt blant kongelige, adel og rikfolk i Europa. Denne formen for revejakt, som av mange regnes som en bestialsk m\xc3\xa5te \xc3\xa5 jakte p\xc3\xa5 (en blodsport uten verdi), har lenge v\xc3\xa6rt forbudt i store deler av den industrialiserte verden, men p\xc3\xa5 De britiske \xc3\xb8yer har det v\xc3\xa6rt vanskelig \xc3\xa5 f\xc3\xa5 en slutt p\xc3\xa5 den. Den 18. november 2004 ble imidlertid parforsejakt forbudt ved lov i England og Wales, med virkning fra februar 2005.\n_START_SECTION_\nFalkoneri\n_START_PARAGRAPH_\nRovfugler lar se dressere til \xc3\xa5 drive hetsjakt p\xc3\xa5 sm\xc3\xa5vilt og andre fugler. Det er spesielt \xc3\xb8rner og falker som brukes, ofte jaktfalk eller konge\xc3\xb8rn. Denne formen for jakt og jaktdressur kalles falkoneri, og de som holder p\xc3\xa5 med dette kalles falkonerere._NEWLINE_Falkoneri hadde h\xc3\xb8y status i Europa i middelalderen, men er n\xc3\xa5 blitt uvanlig og ofte ulovlig. Det finnes imidlertid fortsatt falkoneri i noen europeiske land, for eksempel i Storbritannia og Spania. I flere land utenfor Europa er falkoneri fortsatt i bruk for matauk. I andre land brukes slike fugler aktivt til \xc3\xa5 beskytte fly og flyplasser, gjennom at rovfuglene jager vekk andre fugler, som ellers kan havne i jetmotorene til flyene og for\xc3\xa5rsake store katastrofer.\n_START_SECTION_\nForbudt i Norden\n_START_PARAGRAPH_\nIngen former for hetsjakt er lenger tillatt i Norden, der denne jaktformen regnes som en blodsport. Ogs\xc3\xa5 i de fleste andre industriland er hetsjakt n\xc3\xa5 forbudt, selv om det fortsatt drives endel ulovlig hetsjakt i land som Storbritannia, Irland, Portugal, Spania og Italia. I mange \xc3\xb8steuropeiske land og i land utenfor Europa, drives det fortsatt utstrakt hetsjakt p\xc3\xa5 vilt, for det meste som matauk.'